ไทยประกันปิ๊งป่วยได้เงิน
ไทยประกันชีวิตจับมนุษย์เงินเดือน ออกกรมธรรม์ใหม่ ป่วยไข้ได้เงินเน้นกลุ่มต้องการสวัสดิการ
7 เม.ย. 2559

ไทยประกันชีวิตจับมนุษย์เงินเดือน ออกกรมธรรม์ใหม่ ป่วยไข้ได้เงินเน้นกลุ่มต้องการสวัสดิการ
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า ในช่วงไตรมาส 2 นี้ บริษัทได้เปิดตัวแบบประกันใหม่ “ไทยประกันชีวิต ป่วยไข้ ได้เงิน” หรือ “ค่ารักษาพยาบาลรายวัน รีฟันด์”  มุ่งเจาะกลุ่มลูกค้าในวัยทำงาน อาทิ พนักงานออฟฟิศหรือข้าราชการที่ต้องการมีสวัสดิการเพิ่มเติม เพื่อชดเชยรายได้ให้กับตัวเองและครอบครัวกรณีเกิดเหตุการณ์ไม่คาดคิดจนต้องเข้ารักษาในโรงพยาบาล ขณะเดียวกันยังเหมาะกับเจ้าของกิจการหรือผู้ที่มีอาชีพอิสระที่ไม่มีสวัสดิการรองรับอีกด้วย
“แบบประกันใหม่นี้ยังมีจุดเด่นที่สำคัญ อยู่ที่ลูกค้าจะได้รับเบี้ยประกันปีสุดท้ายคืน หากไม่มีการเรียกร้องสินไหมทดแทนเป็นเวลา 3 ปีติดต่อกัน ถือได้ว่าเป็นแบบประกันที่ครอบคลุมทุกความต้องการ ทั้งความคุ้มครองชีวิต เงินชดเชยค่ารักษาพยาบาลรายวัน เป็นการตอกย้ำความเป็นผู้นำนวัตกรรมด้านสินค้า แบบประกันประเภทไม่เคลมมีคืน” นายไชย กล่าว
ทั้งนี้ ลูกค้าสามารถสมัครทำประกันดังกล่าวได้ง่ายๆ โดยไม่ต้องตรวจสุขภาพ รับประกันตั้งแต่อายุ 16-60 ปี ระยะเวลาชำระเบี้ยประกันเพียง 3 ปี กรณีเจ็บป่วยหรือประสบอุบัติเหตุต้องเข้ารับการรักษาในโรงพยาบาล จะได้รับเงินชดเชยค่ารักษาพยาบาลรายวันนานสูงสุดถึง 365 วัน โดยมีให้เลือก 4 แผน คือ เงินชดเชย 500 บาท 1,000 บาท 2,000 บาท และ 3,000 บาท พร้อมให้เงินชดเชยค่ารักษาพยาบาลรายวันเพิ่มอีก 1 เท่า กรณีเข้ารักษาในห้องไอซียู โดยชดเชยนานสูงสุด 30 วัน และหากไม่มีการเรียกร้องสินไหมทุกกรณีติดต่อกัน 3 ปี จะได้รับเบี้ยประกันปีสุดท้ายคืนเต็มจำนวน
นายไชย กล่าวว่า ปัจจุบันไทยมีประชากรวัยทำงาน 39.6 ล้านคน หรือเท่ากับครึ่งหนึ่งของจำนวนประชากรทั้งประเทศ แบ่งเป็นแรงงานในระบบ 37.4% และแรงงานนอกระบบถึง 62.6% ซึ่งเป็นกลุ่มที่ไม่มีสวัสดิการรองรับ และจะได้รับผลกระทบค่อนข้างมาก หากเจ็บป่วยหรือเกิดอุบัติเหตุจนต้องเข้ารับการรักษาเป็นผู้ป่วยในในโรงพยาบาล โดยบริษัทจะกระตุ้นการขายแบบประกันดังกล่าว ผ่านภาพยนตร์โฆษณาเรื่องใหม่ “ผลักภาระ” ทางสถานีโทรทัศน์ช่องต่างๆ ตั้งแต่เดือน เม.ย.นี้